
A lakossági fogyasztók magatartásának vizsgálata a magyar villamosenergia-szektorban

A hibrid villamosenergia-szegmensben a lakossági fogyasztók részéről nem történik számottevő szolgáltató váltás. Az egyetemes szolgáltatók területi monopóliuma a közüzemek jogutódjaként megmaradt, ami a liberalizációs célkitűzéseknek ellentmond. 
Célom az egyetemes szolgáltatásra jogosult lakossági fogyasztók viselkedésének elemzése, hogy a problémát a fogyasztói oldal szemszögéből lássam. Hipotézisem gyakorlati tapasztalataim alapján az, hogy az alapvető demográfia változók hatással vannak a szolgáltató váltási hajlandóságra, amit a szegmensben tevékenykedő engedélyeseknek tanácsos beépíteni stratégiájukba, figyelembe véve a tömegbázis jelentőségét. Továbbá egyéb háttérváltozók szerepét is kutatom az R programnyelvet használva.
Hipotézisemet bináris logisztikus regressziós modell felépítésével bizonyítom, többek között egy Tárkis reprezentatív mintán, amelynek elkészítésében én is részt vettem. A modell jóságát is alátámasztom, továbbá az egyetemes szolgáltatók közötti különbözőségeket is bemutatom fogyasztói elégedettséget és szolgáltató váltási hajlandóságot tekintve, mivel úgy sejtem, hogy területi ismérv szerinti eltérések vannak a fogyasztók között, amit a kismintás survey-emben is megmutatok. A probléma megoldását jelentheti a lakossági fogyasztóknak az egyetemes szolgáltató vállalatok versenypiaci leányvállalatának ajánlataival történő kicsalogatása az egyetemes szolgáltatásból a verseny kialakulása érdekében.
 
 
 



